Nr. ..................../............................2022

#  REFERAT DE APROBARE

**a proiectului de ordin privind aprobarea modelului cererii de restituire a sumelor reprezentând taxa specială pentru autoturisme şi autovehicule, taxa pe poluare pentru autovehicule, taxa pentru emisiile poluante provenite de la autovehicule şi timbrul de mediu pentru autovehicule**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de ordin privind aprobarea modelului cererii de restituire a sumelor reprezentând taxa specială pentru autoturisme şi autovehicule, taxa pe poluare pentru autovehicule, taxa pentru emisiile poluante provenite de la autovehicule şi timbrul de mediu pentru autovehicule.*

Baza legală a proiectului de ordin supus aprobării o constituie prevederile art. 6 din Ordonanța de urgență a Guvernului nr. 93/2022 privind restituirea sumelor reprezentând taxa specială pentru autoturisme şi autovehicule, taxa pe poluare pentru autovehicule, taxa pentru emisiile poluante provenite de la autovehicule şi timbrul de mediu pentru autovehicule, conform căruia, ”*În termen de 15 zile de la data intrării în vigoare a prezentei ordonanţe de urgenţă se aprobă modelul cererii prevăzute la art. 1 alin. (1) prin ordin comun al ministrului mediului, apelor şi pădurilor şi al ministrului finanţelor, care se publică în Monitorul Oficial al României, Partea I.”*

Rațiunea juridică a proiectului de ordin supus aprobării este determinată de necesitatea asigurării cadrului legal aplicabil pentru depunerea cererilor de restituire de către contribuabilii care au achitat taxa specială pentru autoturisme şi autovehicule, prevăzută la art. 214^1-214^3 din Legea nr. 571/2003 privind Codul fiscal, cu modificările şi completările ulterioare, taxa pe poluare pentru autovehicule, prevăzută de Ordonanţa de urgenţă a Guvernului nr. 50/2008 pentru instituirea taxei pe poluare pentru autovehicule, aprobată prin Legea nr. 140/2011, taxa pentru emisiile poluante provenite de la autovehicule, prevăzută de Legea nr. 9/2012 privind taxa pentru emisiile poluante provenite de la autovehicule, cu modificările ulterioare, sau, după caz, timbrul de mediu pentru autovehicule, prevăzut de Ordonanţa de urgenţă a Guvernului nr. 9/2013 privind timbrul de mediu pentru autovehicule, aprobată cu modificări şi completări prin Legea nr. 37/2014, cu modificările şi completările ulterioare, şi care nu au beneficiat de restituire până la data intrării în vigoare a Ordonanţei de urgenţă a Guvernului nr. 93/2022, astfel cum prevede art.1 alin. (1) din cadrul acesteia.

În fapt, prin actul administrativ cu caracter normativ propus, se asigură posibilitatea depunerii, într-un mod facil și rapid, de către către contribuabilii care au achitat taxele prevăzute la art. 1 alin. (1) din O.U.G. nr. 93/2022 a cererilor de restituire, în condițiile prevăzute de aceasta.

Pentru motivele invocate, vă rugăm să emiteți ***Ordinul privind aprobarea modelului cererii de restituire a sumelor reprezentând taxa specială pentru autoturisme şi autovehicule, taxa pe poluare pentru autovehicule, taxa pentru emisiile poluante provenite de la autovehicule şi timbrul de mediu pentru autovehicule.***

**PREȘEDINTE,**

**Laurențiu Adrian NECULAESCU**

Direcția Juridică

Șef Serviciul Analiză și Avizare,

Andreea Coman